Broj: 711-I-1079-P-45/20-04-8

Zagreb, 29. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Maria Filipašića, zamjenika općinskog načelnika Općine Kalnik,** na 87. sjednici, održanoj 29. svibnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Maria Filipašića, zamjenika općinskog načelnika Općine Kalnik, neće se pokrenuti, s obzirom da navodi iz prijave zaprimljene protiv navedenog dužnosnika, dana 13. veljače 2020.g., pod brojem: 711-U-783-P-45/20-01-1, ne sadrže nove činjenice niti okolnosti, već se u bitnome iznose iste okolnosti povodom kojih je Povjerenstvo na 63. sjednici, održanoj 20. rujna 2019.g. donijelo Odluku o nepokretanju postupka protiv navedenog dužnosnika, broj: 711-I-25-P-91-18/20-08-18 te stoga ne postoje pretpostavke za obnovu postupka i ponovno odlučivanje o istoj pravnoj stvari o kojoj je već riješeno.**

Obrazloženje

Protiv dužnosnika Maria Filipašića, općinskog načelnika Općine Klanik, podnesena je 13. travnja 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-783-P-45/20-01-1, povodom koje je otvoren predmet P-45/20.

U predmetnoj prijavi se u bitnom navodi da je Općina Kalnik dodjeljivala sredstva Udruzi hrvatskih branitelja Domovinskog rata Kalnik u kojoj dužnosnik Mario Filipašić, zamjenik općinskog načelnika Općine Kalnik, obavlja funkciju predsjednika udruge.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstvakom 39. propisano je da su općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Mario Filipašić dužnost zamjenika općinskog načelnika Općine Kalnik obnašao od 31. svibnja 2013.g. do 15. siječnja 2016.g., zatim od 24. ožujka 2016.g. do 29. svibnja 2017.g., a navedenu dužnost obnaša i u aktualnom mandatu, počevši od 30. svibnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Povjerenstvo utvrđuje da je na 63. sjednici, održanoj 20. rujna 2019.g., u predmetu broj: P-91/18 vezano za okolnost da su sredstvima iz Proračuna Općine Kalnik, svake godine za mandata dužnosnika Maria Filipašića, odnosno u razdoblju od 2013.-2018.g., financirani programi Udruge hrvatskih branitelja Domovinskog rata Klanik, donijelo odluku da se postupak protiv navedenog dužnosnika neće pokrenuti s obzirom da je iz prikupljenih podataka i dokumentacije utvrđeno da dužnosnik Mario Filipašić nije niti jednom svojom odlukom ili radnjom sudjelovao u predmetnim postupcima dodjele sredstava programima i projektima udruga pa stoga ne proizlazi da je postupanjem dužnosnika došlo do moguće povrede odredbi ZSSI-a, odnosno da se dužnosnik našao u situaciji sukoba interesa kojom bi pogrešno upravljao.

Povjerenstvo stoga u opisanim okolnostima primjenjuje načelo *ne bis in idem*, sukladno kojem se protiv nikoga ne može ponovo voditi postupak zbog povrede zakona, radi koje je već pravomoćnom odlukom nadležnog tijela oslobođen ili proglašen krivim te sukladno kojem nitko ne može ponovo biti sankcioniran od nadležnog tijela za povredu zakona za koju mu je isto tijelo već izreklo sankciju.

Pored navedenog, sukladno članku 123. stavku 1. točki 1. Zakona o općem upravnom postupku („Narodne novine“, broj 47/09., u daljnjem tekstu ZUP), koji se podredno primjenjuje na postupke pred Povjerenstvom, obnova postupka u kojem je doneseno rješenje protiv kojeg se ne može izjaviti žalba, može se pokrenuti na zahtjev stranke ili po službenoj dužnosti u roku od tri godine od dana dostave rješenja stranci, ako se sazna za nove činjenice ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku.

Povjerenstvo je stoga, zaprimljenu prijavu uzelo u razmatranje kao vlastiti izvor saznanja o novim činjenicama ili dokazima koji bi eventualno mogli predstavljati temelj za donošenje rješenje o obnovi postupka po službenoj dužnosti te utvrdilo da se u zaprimljenoj prijavi od 13. travnja 2020.g. ne ukazuje niti na jednu novu činjenicu ili okolnost koja bi sama za sebe ili zajedno s činjenicama utvrđenim u predmetu P-91/18 mogla dovesti do drugačije odluke da je prethodno bila iznesena ili da je inače bila poznata Povjerenstvu.

Slijedom navedenog, utvrđeno je da nisu ispunjene pretpostavke za obnovu postupka pod brojem P-91/18 koji se vodio u odnosu na dužnosnika Maria Filipašića te je Povjerenstvo, na temelju članka 39. stavka 1. ZSSI-a, donijelo odluku kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mario Filipašić, elektroničkom dostavom
2. Objava na internetskoj stranici Povjerenstva
3. Pismohrana